जबलपुर। पीएम मोदी ने नोटबंदी कर जनता को लाइनों में खड़ा कर दिया, सीएम शिवराज ने मंदसौर में किसानबंदी लगा दी, गोलियां चलवा दीं। जनता से अपील है, नवंबर में भाजपा की वोटबंदी कर दो। मध्यप्रदेश को सपनों का सौदागर नहीं उन्हें साकार करने वाला चाहिए। ये बात कांग्रेस की चुनाव अभियान समिति के अध्यक्ष ज्योतिरादित्य सिंधिया ने शनिवार को पनागर में आयोजित सभा में जनता से कही। खचाखच भरे मंडी परिसर में उन्होंने कहा सरकार जीडीपी बढऩे का ढिंढोरा पीट रही है। जीडीपी यानी गैस, डीजल, पेट्रोल के दाम आसमान छू रहे हैं। उन्होंने कहा कि मोदी कहते थे कि अच्छे दिन लाएंगे। कांग्रेस वादा करती है कि सरकार बनने पर सच्चे दिन लाएंगे। सिंधिया ने कहा कि यदि कांग्रेस की सरकार बनी तो किसानों का कर्जा 10 दिन में माफ कर दिया जाएगा।